3. การประกอบธุรกิจของแต่ละกลุ่มธุรกิจ

ลักษณะผลิตภัณฑ์หรือบริการธุรกิจ

  3.1.1 กลุ่มธุรกิจการแพทย์

  3.1.1.1 บริษัท โรงพยาบาลบำรุงราษฎร์ จำกัด (มหาชน)

บริษัท โรงพยาบาลบำรุงราษฎร์ จำกัด (มหาชน) เป็นผู้ดำเนินกิจการโรงพยาบาลบำรุงราษฎร์
และเป็นผู้ที่ทำรายได้หลัก

การบริการผู้ป่วยนอก

โรงพยาบาลบำรุงราษฏร์ ในกรุงเทพ ดำเนินงานด้วยระบบสารสนเทศทางการแพทย์ที่ทันสมัย
Hospital2000 โดยมีคลินิกตรวจผู้ป่วย135 ห้อง และศูนย์บริการผู้ป่วยนอกจำนวน 33 ศูนย์

การบริการผู้ป่วยใน

โรงพยาบาลมีจำนวนเตียง 554 เตียง ประกอบด้วย

-   เตียงผู้ป่วยอายุรกรรม ศัลยกรรม สูติกรรม และกุมารเวชกรรม 500 เตียง

-   เตียงผู้ป่วยโรคหัวใจ 14 เตียง

-   เตียงผู้ป่วยหนักทั่วไป 35 เตียง

  - เตียงผู้ป่วยหนักทารกแรกเกิด 5 เตียง

การพยาบาลฉุกเฉินและห้องผ่าตัด

บริษัทมีแผนกผู้ป่วยฉุกเฉิน ซึ่งเปิดบริการตลอด 24 ชั่วโมง พร้อมด้วยคณะแพทย์
ซึ่งรวมถึงแพทย์เฉพาะทาง ประกอบด้วย สูตินรีแพทย์ ศัลยแพทย์ อายุรแพทย์ แพทย์ผู้ป่วยหนัก
กุมารเวชแพทย์ แพทย์โรคหัวใจ และแพทย์วิสัญญีวิทยา

โรงพยาบาลมีห้องผ่าตัดจำนวน 19 ห้อง
ที่เพียบพร้อมด้วยเครื่องมือและอุปกรณ์ที่ทันสมัยโดยแบ่งออกเป็น ห้องผ่าตัดหัวใจ
ห้องผ่าตัดสมองและระบบประสาท ห้องผ่าตัดกระดูก ห้องผ่าตัดระบบทางเดินปัสสาวะ ห้องผ่าตัดตา
ห้องผ่าตัดหู คอ จมูก ห้องผ่าตัดด้วยแสงเลเซอร์ และห้องผ่าตัดทั่วไป

  3.1.1.2 ศูนย์ส่งเสริมสุขภาพ

บริษัท ไวทัลไลฟ์ จำกัด ดำเนินกิจการ ศูนย์ส่งเสริมสุขภาพไวทัลไลฟ์
โดยเป็นการบุกเบิกในประเทศไทยและในแถบเอเชียตะวันออกเฉียงใต้
เพื่อให้บริการการรักษาสุขภาพโดยมุ่งเน้นกลุ่มเป้าหมายที่สนใจการดูแลรักษาสุขภาพเป็นพิเศษ
โดยที่ไวทัลไลฟ์มีการผสมผสานระหว่างคณะแพทย์มืออาชีพที่มีความเชี่ยวชาญด้านเวชศาสตร์วัยยุวัฒน์
และวิทยาการมาตรฐานระดับสากล เพื่อออกแบบโปรแกรมสุขภาพสำหรับลูกค้าแต่ละรายโดยเฉพาะ
ซึ่งมีทั้งโปรแกรมการออกกำลังกาย โปรแกรมโภชนาการ
และโปรแกรมเสริมสารอาหารและวิตามินเพื่อสุขภาพ

2.  ธุรกิจการลงทุนต่างประเทศ

บริษัท บำรุงราษฎร์ อินเตอร์เนชั่นแนล จำกัดให้บริการรับให้คำปรึกษา, บริหารจัดการโรงพยาบาล
ซึ่งรวมถึง การให้คำปรึกษาเรื่องการวางแผน และออกแบบโรงพยาบาล,
และลงทุนในกิจการโรงพยาบาลในต่างประเทศ

  3.2 การตลาดและภาวะการแข่งขัน

ปัจจุบันการให้บริการในธุรกิจการแพทย์มีปริมาณมากกว่าความต้องการของผู้ป่วยที่มีอยู่
แม้ว่าปริมาณความต้องการได้เพิ่มมากขึ้นตามภาวะเศรษฐกิจที่ฟื้นตัวดีขึ้น
แต่การแข่งขันในตลาดผู้ป่วยชาวไทยและชาวต่างชาติก็เพิ่มขึ้นอย่างต่อเนื่อง
ทั้งจากคู่แข่งภายในประเทศและต่างประเทศ เช่น สิงค์โปร์ มาเลเซีย และ อินเดีย

ประเทศไทยมีโรงพยาบาลเอกชนทั้งสิ้น 471 แห่ง โดยที่ 129 แห่ง อยู่ในกรุงเทพฯ
บริษัทฯดำเนินกิจการอยู่ในกลุ่มผู้นำทางธุรกิจทางการแพทย์
ที่มีเทคโนโลยีและสิ่งอำนวยความสะดวกที่สามารถรองรับความต้องการของกลุ่มผู้ป่วยชาวต่างชาติได้

กลยุทธ์ในการแข่งขันของบริษัทฯคือการรักษาคุณภาพในการบริการอย่างต่อเนื่อง
จึงทำให้โรงพยาบาลบำรุงราษฎร์เป็นโรงพยาบาลแห่งเดียวในประเทศไทยที่ได้รับการรับรองคุณภาพโรงพยาบาลระดับสากล
(JCIA) ขณะเดียวกันบริษัทฯ
มีนโยบายในการกำหนดราคาที่แข่งขันได้กับโรงพยาบาลเอกชนชั้นนำของประเทศและโรงพยาบาลอื่น
ในภูมิภาคเอเซีย
นอกจากนี้บริษัทฯพยายามที่จะรักษาความเป็นผู้นำในอุตสาหกรรมโดยการขยายการให้บริการของโรงพยาบาลไปยังตลาดกลุ่มเป้าหมายอื่นอันได้แก่
พม่า บังคลาเทศ และตะวันออกกลาง

ลักษณะลูกค้า

ฐานลูกค้าของโรงพยาบาล สามารถแบ่งได้ 2 วิธี ดังต่อไปนี้

1. ผู้ป่วยในและผู้ป่วยนอก โดยมีรายละเอียดดังต่อไปนี้

  ข้อมูล ณ วันที่ 31 ธันวาคม 2547

  ----------------------------------------------- -----------------------
  ประเภทของผู้ป่วย                                   % ของรายรับรวม

  ผู้ป่วยนอก                                         45.9%

  ผู้ป่วยใน                                          54.1%

  รวม                                             100.00%
  ----------------------------------------------- -----------------------

2.  ผู้ป่วยในประเทศและผู้ป่วยต่างประเทศ

  []

กลุ่มผู้ป่วยเป้าหมาย

กลุ่มผู้ป่วยเป้าหมายภายในประเทศ
คือผู้ป่วยชาวไทยระดับกลางจนถึงระดับบนและชาวต่างชาติที่อยู่ในประเทศไทย ซึ่งมีอยู่ประมาณ 3
ล้านคนในเขตกรุงเทพฯและปริมณฑล

นอกจากนี้โรงพยาบาลยังมีกลุ่มผู้ป่วยที่เป็นผู้ป่วยจากบริษัทประกันและจากโรงพยาบาลอื่นที่ส่งผู้ป่วยมาให้
(Referral Patient)

สำหรับกลุ่มผู้ป่วยหลักจากต่างประเทศนั้น คือชาวต่างชาติที่อยู่ในภูมิภาคเอเชีย
และจากประเทศที่มาตรฐานการรักษาพยาบาลยังไม่ดีพอ

การจำหน่ายและช่องทางการตลาด

จากชื่อเสียงของโรงพยาบาลบำรุงราษฎร์
ในด้านการให้บริการรักษาโรคอย่างครบวงจรและการรักษาโรคที่มีความซับซ้อน
ทำให้โรงพยาบาลสามารถสร้างเครือข่ายในการรับผู้ป่วยจากโรงพยาบาลในประเทศและจากการส่งต่อของต่างประเทศ
นอกจากนี้โรงพยาบาลยังมีสัญญาการให้บริการแก่ผู้ป่วยของบริษัทคู่สัญญา และ บริษัทประกันภัยต่าง ๆ
อีกประมาณ 1,000 แห่ง

สำหรับตลาดต่างประเทศ , บริษัทฯ ได้แต่งตั้งสำนักงานตัวแทนใน 13 ประเทศ

ในปี 2547 โรงพยาบาลฯ ได้ให้การรักษาผู้ป่วยชาวต่างชาติกว่า 360,000 คน จาก 180
ประเทศ

3.3 การจัดหาผลิตภัณฑ์หรือบริการ

ปริมาณการให้บริการสูงสุด

ณ วันที่ 31 ธันวาคม

  -------------------------------------------------------------------------
  ผู้ป่วยใน                        2547          2546           2545
  ----------------------------- ------------- -------------- --------------
  จำนวนเตียงที่มี                   554           554            554

  จำนวนเตียงที่พร้อมให้บริการ         442           405            365

  อัตราความสามารถในการให้บริการ*   161,772       147,825        133,225

  อัตราการครองเตียง (เตียง)        120,888       111,866        98,938

  อัตราการครองเตียง (ร้อยละ)       74.73         75.67          74.26
  -------------------------------------------------------------------------

*อัตราความสามารถในการให้บริการ
คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

ณ วันที่ 31 ธันวาคม

  -------------------------------- ------------ ------------ ------------
  ผู้ป่วยนอก                          2547         2546         2545

  ความสามารถในการให้บริการต่อวัน (คน)  3,500        3,500        3,000

  จำนวนผู้ป่วยนอกเฉลี่ยต่อวัน (คน)        2,686        2,437        2,273

  อัตราเฉลี่ยการใช้บริการ (ร้อยละ)       76.76        69.63        75.77
  -------------------------------- ------------ ------------ ------------

เนื่องจากปริมาณผู้ป่วยของโรงพยาบาลเพิ่มขึ้นอย่างต่อเนื่อง
โรงพยาบาลจึงอยู่ระหว่างการสร้างอาคารใหม่ 22 ชั้นเพื่อรองรับความต้องการที่เพิ่มขึ้น
รายละเอียดของโครงการ อยู่ในหัวข้อที่ 6 โครงการในอนาคต

วัตถุดิบและผู้จัดจำหน่ายวัตถุดิบ

วัตถุดิบที่สำคัญที่ใช้ในธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
ผู้จำหน่ายส่วนใหญ่เป็นบริษัทที่มีสำนักงานในประเทศ เนื่องจากจำนวนผู้จัดจำหน่ายมีมากกว่า 500
ราย โรงพยาบาลจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์ นอกจากนี้
บริษัทมีระบบการบริหารจัดการในการจัดซื้อ และการสำรองสินค้าคงคลังที่มีประสิทธิภาพ
โรงพยาบาลบำรุงราษฎร์ทำการจัดซื้อ จัดหายา และเวชภัณฑ์รวมทั้งอุปกรณ์เครื่องมือแพทย์ต่างๆ
โดยมีการประเมินความเหมาะสมในด้านราคา ประสิทธิภาพ และคุณภาพของสินค้า

ผลกระทบต่อสิ่งแวดล้อม

โรงพยาบาลบำรุงราษฎร์ ได้ตระหนักและให้ความสำคัญต่อการอนุรักษ์พลังงาน สิ่งแวดล้อม
และทรัพยากรธรรมชาติ โดยบริษัทมีนโยบายสิ่งแวดล้อม ซึ่งมีการสื่อสารให้พนักงานทุกคน
ช่วยกันอนุรักษ์สิ่งแวดล้อมและทรัพยากรธรรมชาติ อีกทั้งมุ่งเน้นสนับสนุนกิจกรรมต่างๆ
เพื่อรักษาไว้ซึ่งความปลอดภัยขององค์กรและชุมชน
และมีการใช้ทรัพยากรอย่างมีประสิทธิภาพและช่วยการประหยัดพลังงาน นอกจากนี้
พนักงานและพนักงานที่สังกัดบริษัทคู่สัญญาของโรงพยาบาลทุกคนจะต้องยึดปฏิบัติตามนโยบายสิ่งแวดล้อมของรัฐบาล
และนโยบายสิ่งแวดล้อมของโรงพยาบาล